**Kevin Roy** (s. 20. toukokuuta 1993 Greenfield Park, Quebec, Kanada) on kanadalainen jääkiekkoilija, joka pelaa monikansallisen ICE Hockey Leaguen itävaltalaisjoukkue Graz 99ersissa. Hän on pelipaikaltaan vasen laitahyökkääjä, mutta Roy osaa pelata myös keskellä. Hän on pelannut urallaan myös 28 NHL-ottelua Anaheim Ducksissa tehopistein 6+1=7.

Ura
---

### Juniori- ja yliopistovuodet

Roy syntyi Quebecissa Greenfield Parkin kaupungissa ja kasvoi lähellä Montrealia, kunnes hän muutti 12-vuotiaana Lac-Beauportin kaupunkiin liittyäkseen Académie Saint-Louisiin. Lincoln Stars varasi Royn koko USHL:n varaustilaisuuden kahdeksantena pelaajana vuonna 2011. Roy siirtyi joukkueeseen kaudeksi 2011–2012. Hän voitti tehoilla 54+50=104 koko liigan piste-, maali- ja syöttöpörssin sekä tehotilaston lukemalla +44. Kahdeksassa pudotuspeliottelussa Roy teki seitsemän maalia sekä kolme syöttöpistettä, joilla hän oli Starsin paras pistemies ja maalintekijä. Kauden päätteeksi Roy valittiin liigan vuoden pelaajaksi, vuoden hyökkääjäksi, ensimmäiseen tähdistökentälliseen ja tulokkaiden tähdistökentälliseen. Hän pelasi kauden aikana myös USHL/NHL Top Prospects Gamessa.

Anaheim Ducks varasi Royn neljännellä kierroksella 97. pelaajana NHL:n varaustilaisuudessa 2012. Vuosina 2012–2016 hän kävi Northeastern Universityn yliopistoa. *Freshman-vuotenaan* 2012–2013 Roy oli joukkueensa paras pistemies ja maalintekijä tehoilla 17+17=34. Hän jakoi Hockey Eastin maalipörssin neljännen sijan Merrimackin Mike Collinsin ja Boston Collegen Bill Arnoldin kanssa. Roy valittiin kauden päätteeksi divisioonan tulokkaiden tähdistökentälliseen. *Sophomore-vuotenaan* 2013–2014 hän oli Northeasternin paras pistemies ja syöttäjä tehoilla 19+27=46, joilla Roy sijoittui Hockey Eastin pistepörssissä viidenneksi. Hänet valittiin divisioonan toiseen tähdistökentälliseen. *Junior-vuotenaan* 2014–2015 Roy oli tehoilla 19+25=44 Northeasternin paras pistemies ja maalintekijä. Hän jakoi myös sisäisen syöttöpörssin voiton Dalen Hedgesin kanssa. Roy jakoi koko Hockey Eastin pistepörssin neljännen sijan Notre Damen Vincent Hinostrozan kanssa. Hän voitti myös joukkueensa sisäisen tehotilaston lukemalla +12. Roy valittiin kauden päätteeksi Hockey Eastin ensimmäiseen tähdistökentälliseen ja NCAA:n itäisen alueen toiseen tähdistökentälliseen. *Senior-vuotenaan* 2015–2016 hän toimi Northeasternin kapteenina. Roy voitti Hockey Eastin mestaruuden.

### NHL-sopimus Anaheim Ducksiin

Huhtikuussa 2016 Roy solmi kaksivuotisen NHL-tulokassopimuksen Anaheim Ducksin kanssa. Hän liittyi samalla amatööriryout-sopimuksella AHL-joukkue San Diego Gullsin vahvuuteen, jossa Roy pelasi loppukaudella 2015–2016 kaksi runkosarjaottelua ilman tehopisteitä. Kauden 2016–2017 hän pelasi kokonaan Gullsissa, jossa Royn varsinainen AHL:n tulokaskausi toi runkosarjassa 67 ottelussa tehot 16+30=46, joilla hän oli joukkueen kolmanneksi paras pistemies. Pudotuspeleissä Roy pelasi kymmenen ottelua tehopistein 2+3=5. Kauden 2017–2018 hän aloitti Gullsissa, jossa Roy pelasi suurimman osan kaudestaan. Hän oli joukkueen neljänneksi paras pistemies tehtyään 45 runkosarjaottelussa tehot 14+23=37. Roy debytoi kauden aikana myös Ducksin NHL-joukkueessa, jossa hän pelasi 25 runkosarjaottelua tehopistein 6+1=7. Roy teki NHL-debyyttinsä 9. marraskuuta 2017 Vancouver Canucksia vastaan. Hän sai ottelussa jääaikaa 8.05 minuuttia. NHL-uransa avausmaalin Roy teki kolmannessa ottelussaan 15. marraskuuta Boston Bruinsia vastaan. Hän keräsi ottelusta teholukeman +2.

Heinäkuussa 2018 Roy teki Anaheim Ducksin kanssa vuoden mittaisen ja kaksisuuntaisen jatkosopimuksen. Hän oli kaudella 2018–2019 kuitenkin ylävartalovamman vuoksi koko syyskauden ja Roy palasi kaukaloihin helmikuussa 2019. Roy pelasi runkosarjan aikana vain 11 AHL-ottelua ja kolme NHL-ottelua.

### AHL-kiertolaisuus

Roy teki heinäkuussa 2019 vapaana agenttina vuoden mittaisen, kaksisuuntaisen ja 850 000 dollarin arvoisen sopimuksen Florida Panthersin kanssa. Syyskuussa seura asetti hänet siirtolistalle. Koska mikään toinen NHL-seura ei napannut Royta vuorokauden kuluessa, hänet lähetettiin farmijoukkue Springfield Thunderbirdsiin. Roy pelasi siellä kokonaan alkukauden 2019–2020, kunnes joulukuussa Panthers kauppasi hänet Pittsburgh Penguinsiin vaihdossa hyökkääjä Ryan Haggertyyn. Roy pelasi loppukauden kokonaan AHL-joukkue Wilkes-Barre/Scranton Penguinsin vahvuudessa.

Tammikuussa 2021 Roy liittyi ammattilaistryout-sopimuksella AHL-joukkue Tucson Roadrunnersin harjoitusleirille. Hän sai sinne sopimuksen kaudeksi 2020–2021, jolloin Roy oli joukkueen paras pistemies ja syöttäjä tehtyään koronaviruspandemian lyhentämällä kaudella 35 ottelussa tehot 11+19=30. Syyskuussa 2021 hän teki vuoden mittaisen AHL-sopimuksen Laval Rocketin kanssa. Roy osallistui samana syksynä myös Montreal Canadiensin NHL-harjoitusleirille.

### Siirtyminen Eurooppaan

Joulukuussa 2022 Roy siirtyi lyhytaikaisella, loppuvuoden kestävällä sopimuksella Ruotsin SHL-liigan Brynäs IF:ään oltuaan ilman sopimusta alkukauden 2022–2023. Hän siirtyi joukkueeseen ensisijaisesti paikkaamaan alle 20-vuotiaiden MM-kilpailuihin lähteen William Strömgrenin jättämää aukkoa. Tammikuussa 2023 Roy siirtyi loppukauden 2022–2023 kattavalla sopimuksella SM-liigajoukkue Helsingin IFK:hon. Hän ei kuitenkaan onnistunut vastaamaan häneen kohdistuneisiin odotuksiin ja Roy joutui kevätkaudella lopulta usein kokoonpanon ulkopuolelle. Hän pelasi vain yhden playoff-ottelun.

Roy siirtyi kaudeksi 2023–2024 vuoden mittaisella sopimuksella monikansallisen ICE Hockey Leaguen itävaltalaisjoukkue HC Innsbruckiin. Hän voitti joukkueen sisäisen piste-, maali- ja syöttöpörssin tehoilla 25+33=58, joilla Roy sijoittui koko liigan maalipörssissä toiseksi edellään vain Pioneers Vorarlbergin Steven Owre sekä jakoi pistepörssin neljännen sijan EHC Linzin Graham Knottin kanssa. Kaudeksi 2024–2025 hän siirtyi kaksivuotisella sopimuksella Graz 99ersiin.

Muuta
-----

Royn isoveli Derick pelaa maalivahtina LSAAAQ-senioriliigan Plessisville Métal Plessissa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2011–2012 | Lincoln Stars | USHL | 59 | 54 | 50 | 104 | 50 | 8 | 7 | 3 | 10 | 4 | Ykköstähdistö |
| 2012–2013 | Northeastern Univ. | H-East | 29 | 17 | 17 | 34 | 24 | – | – | – | – | – |
| 2013–2014 | Northeastern Univ. | H-East | 37 | 19 | 27 | 46 | 30 | – | – | – | – | – | Kakkostähdistö |
| 2014–2015 | Northeastern Univ. | H-East | 35 | 19 | 25 | 44 | 28 | – | – | – | – | – | Ykköstähdistö |
| 2015–2016 | Northeastern Univ. **(C)** | H-East | 29 | 10 | 16 | 26 | 10 | – | – | – | – | – |
|  | San Diego Gulls | AHL | 2 | 0 | 0 | 0 | 0 | – | – | – | – | – |
| 2016–2017 | San Diego Gulls | AHL | 67 | 16 | 30 | 46 | 16 | 10 | 2 | 3 | 5 | 0 |
| 2017–2018 | Anaheim Ducks | NHL | 25 | 6 | 1 | 7 | 6 | – | – | – | – | – |
|  | San Diego Gulls | AHL | 45 | 14 | 23 | 37 | 14 | – | – | – | – | – |
| 2018–2019 | Anaheim Ducks | NHL | 3 | 0 | 0 | 0 | 0 | – | – | – | – | – |
|  | San Diego Gulls | AHL | 11 | 1 | 4 | 5 | 6 | 8 | 2 | 1 | 3 | 0 |
| 2019–2020 | Springfield Thunderbirds | AHL | 23 | 4 | 10 | 14 | 19 | – | – | – | – | – |
|  | Wilkes-Barre/Scranton Penguins | AHL | 35 | 10 | 11 | 21 | 4 | – | – | – | – | – |
| 2020–2021 | Tucson Roadrunners | AHL | 35 | 11 | 19 | 30 | 16 | 1 | 0 | 0 | 0 | 0 |
| 2021–2022 | Laval Rocket | AHL | 62 | 13 | 20 | 33 | 18 | 2 | 0 | 0 | 0 | 2 |
| 2022–2023 | Brynäs IF | SHL | 6 | 1 | 0 | 1 | 2 | – | – | – | – | – |
|  | HIFK | SM-liiga | 19 | 1 | 5 | 6 | 4 | 1 | 0 | 0 | 0 | 0 |
| 2023–2024 | HC Innsbruck | ICEHL | 47 | 25 | 33 | 58 | 14 | 2 | 0 | 2 | 2 | 0 |
| 2 kautta | yhteensä | NHL | 28 | 6 | 1 | 7 | 6 | – | – | – | – | – |
| 4 kautta | yhteensä | AHL | 125 | 31 | 57 | 88 | 36 | 18 | 4 | 4 | 8 | 0 |
| 1 kausi | yhteensä | ICEHL | 47 | 25 | 33 | 58 | 14 | 2 | 0 | 2 | 2 | 0 |
| 1 kausi | yhteensä | SM-liiga | 19 | 1 | 5 | 6 | 4 | 1 | 0 | 0 | 0 | 0 |
| 1 kausi | yhteensä | SHL | 6 | 1 | 0 | 1 | 2 | – | – | – | – | – |

Lähteet
-------

* Kevin Roy The Internet Hockey Databasessa (englanniksi)
* Kevin Roy Eurohockey-sivustolla (englanniksi)
* Kevin Roy *Elite Prospects*. Everysport Media Group AB.  (englanniksi)

### Viitteet

1. ↑  Kevin Roy The Internet Hockey Databasessa (englanniksi)
2. ↑  Kevin Roy Stats, Profile, Bio, Analysis and More *sportsforecaster.com*. XML Team Solutions, LLC. Viitattu 21.1.2023. (englanniksi)
3. 1 2 3 4 5 6  Kevin Roy *Elite Prospects*. Everysport Media Group AB.  (englanniksi) Viitattu 16.1.2018
4. ↑  Elite Prospects - Lincoln Stars *eliteprospects.com*. Everysport Media Group AB. Viitattu 24.1.2023. (englanniksi)
5. ↑  Elite Prospects - Northeastern Univ. *eliteprospects.com*. Everysport Media Group AB. Viitattu 24.1.2023. (englanniksi)
6. ↑  H-East 2012-13 League Leaders *hockeyDB.com*. The Internet Hockey Database. Viitattu 24.1.2023. (englanniksi)
7. ↑  Elite Prospects - Northeastern Univ. *eliteprospects.com*. Everysport Media Group AB. Viitattu 24.1.2023. (englanniksi)
8. ↑  H-East 2013-14 League Leaders *hockeyDB.com*. The Internet Hockey Database. Viitattu 24.1.2023. (englanniksi)
9. ↑  H-East 2013-14 League Leaders *hockeyDB.com*. The Internet Hockey Database. Viitattu 24.1.2023. (englanniksi)
10. ↑  Elite Prospects - Northeastern Univ. *eliteprospects.com*. Everysport Media Group AB. Viitattu 24.1.2023. (englanniksi)
11. ↑  Ducks Sign LW Kevin Roy to a Two-Year Entry-Level Contract *nhl.com/ducks*.  9.4.2016. Anaheim Ducks. Viitattu 16.1.2018. (englanniksi)
12. ↑  Elite Prospects - San Diego Gulls *eliteprospects.com*. Everysport Media Group AB. Viitattu 24.1.2023. (englanniksi)
13. ↑  Ducks Reduce Training Camp Roster to 44 Players *nhl.com/ducks*.  23.9.2017. Anaheim Ducks. Viitattu 16.1.2018. (englanniksi)
14. 1 2 3 4  Kevin Roy Stats, Profile, Bio, Analysis and More *sportsforecaster.com*. XML Team Solutions, LLC. Viitattu 21.1.2023. (englanniksi)
15. ↑  Elite Prospects - San Diego Gulls *eliteprospects.com*. Everysport Media Group AB. Viitattu 24.1.2023. (englanniksi)
16. ↑  Vancouver Canucks - Anaheim Ducks - November 9th, 2017 *nhl.com*.  9.11.2017. National Hockey League. Viitattu 24.1.2023. (englanniksi)
17. ↑  Boston Bruins - Anaheim Ducks - November 15th, 2017 *nhl.com*.  15.11.2017. National Hockey League. Viitattu 24.1.2023. (englanniksi)
18. ↑  Ducks Sign Kossila, Roy and Welinski to One-Year Contracts *nhl.com/ducks*.  17.7.2018. Anaheim Ducks. Viitattu 24.1.2023. (englanniksi)
19. ↑  Panthers Agree to Terms with Kevin Roy on 1-Year, 2-Way Contract *nhl.com/panthers*.  8.7.2019. SUNRISE, Fla.:  Florida Panthers. Viitattu 24.1.2023. (englanniksi)
20. ↑  Penguins Acquire Kevin Roy from Panthers in Exchange for Ryan Haggerty *nhl.com/penguins*.  17.12.2019. Pittsburgh Penguins. Viitattu 24.1.2023. (englanniksi)
21. ↑  2021 Tucson Roadrunners Training Camp Roster (pdf) *tucsonroadrunners.com*. Tucson Roadrunners. Viitattu 24.1.2023. (englanniksi)
22. ↑  Elite Prospects - San Diego Gulls *eliteprospects.com*. Everysport Media Group AB. Viitattu 24.1.2023. (englanniksi)
23. ↑  Elite Prospects - San Diego Gulls *TheAHL.com*.  17.9.2021. American Hockey League. Viitattu 24.1.2023. (englanniksi)
24. ↑  Canadiens de Montréal – Alignement – Roster – Montreal Canadiens (pdf).  21.9.2021. Montreal Canadiens. Viitattu 24.1.2023. (englanniksi)
25. ↑  Välkommen till Brynäs IF, Kevin Roy *brynas.se*.  13.12.2022. Brynäs AB. Viitattu 24.1.2023. (ruotsiksi)
26. ↑  Perälä, Joni: HIFK vahvistaa hyökkäystään Kevin Roylla *Jatkoaika.com*.  13.1.2023. Jatkoaika r.y. Viitattu 24.1.2023.
27. ↑  Nurminen, Veikko: HIFK:n pelaaja-arviot 2022–23: Nuoria onnistujia ja välieräsarjassa alisuorittaneita kärkihyökkääjiä *Jatkoaika.com*.  3.5.2023. Jatkoaika r.y. Viitattu 26.5.2023.
28. ↑  Haie holen Topstürmer! *hcinnsbruck.at*.  7.6.2023. HC TIWAG Innsbruck - die Haie e.V. Viitattu 7.6.2023. (saksaksi)
29. ↑  Elite Prospects - ICEHL Stats 2023-2024 *eliteprospects.com*. Everysport Media Group AB. Viitattu 8.3.2024. (englanniksi)
30. ↑  Graz99ers präsentieren zwei Top-Neuzugänge *99ers.at*.  8.3.2024. Graz99ers Profi-Eishockey GmbH. Viitattu 8.3.2024. (saksaksi)
31. ↑  Derick Roy *Elite Prospects*. Everysport Media Group AB.  (englanniksi)